Predkladacia správa

Návrh zákona, ktorým sa mení a dopĺňa zákon č. 222/2004 Z.z. o dani z pridanej hodnoty v znení neskorších predpisov, predkladá Ministerstvo financií SR na rokovanie vlády SR mimo Plánu legislatívnych úloh  vlády na rok 2006 v nadväznosti na zámer vlády SR zaviesť zníženú sadzbu dane z pridanej hodnoty na niektoré tovary a služby uvedený v Programovom vyhlásení vlády SR.

V súvislosti so vstupom Slovenskej republiky do Európskej únie nadobudla 1. mája 2004 účinnosť nová právna úprava dane z pridanej hodnoty - zákon č. 222/2004 Z.z., ktorý bol doposiaľ štyrikrát novelizovaný. Súčasne platná právna úprava dane z pridanej hodnoty preberá predpisy Európskych spoločenstiev/Európskej únie, ktoré upravujú uplatňovanie dane z pridanej hodnoty. Ide predovšetkým o sekundárnu legislatívu ES/EÚ, konkrétne Šiestu smernicu Rady 77/388/EHS v znení jej zmien a dodatkov, ktorá je základnou smernicou upravujúcou uplatňovanie dane z pridanej hodnoty v Európskej únii.

Zámerom novely zákona o dani z pridanej hodnoty je zavedenie zníženej sadzby dane pri liekoch a niektorých ďalších zdravotníckych tovaroch s cieľom zabezpečiť ich lepšiu dostupnosť pre občanov znížením cien týchto tovarov. Pri zavedení zníženej sadzby dane je Slovenská republika viazaná Šiestou smernicou Rady 77/388/EHS v znení jej zmien a dodatkov, ktorá stanovuje spoločný systém dane z pridanej hodnoty v Európskej únii. Podľa čl. 12 bod 3 písm. a) Šiestej smernice môžu členské štáty použiť jednu alebo dve znížené sadzby dane, ktoré nesmú byť nižšie ako 5 %, pre kategórie tovarov a služieb špecifikovaných v prílohe H Šiestej smernice. Členský štát môže uplatňovať jednu základnú sadzbu dane, ktorá nesmie byť nižšia ako 15 %.

V nadväznosti na zámer vlády SR, ktorým je zníženie cien niektorých tovarov z titulu ich preradenia zo základnej sadzby dane do zníženej sadzby dane, je v prvom kroku opodstatnené preradiť tie tovary, ktorých preradenie bude mať priaznivý dopad na spotrebiteľa, t.j. znížením sadzby dane skutočne dôjde k zníženiu cien týchto tovarov na poslednom stupni daňového reťazca. Pozitívny dopad na konečného spotrebiteľa z hľadiska cenového sa znížením sadzby dane dosiahne pri tovaroch s regulovanými cenami. Takýmito tovarmi sú lieky a niektoré ďalšie zdravotnícke tovary. Zníženie cien z titulu zníženia sadzby dane pri liekoch a niektorých ďalších zdravotníckych tovaroch v konečnom dôsledku neovplyvní výrazne rozsah konečnej spotreby, pretože ide o tovar, pri ktorom konečná spotreba nezávisí priamo od cien, ale skôr od skutočnej potreby. Vzhľadom na skutočnosť, že ceny liekov sú regulované štátom, je možné očakávať pozitívny dopad na občana, spotrebiteľa a na poisťovne. Zavedením zníženej sadzby dane pre lieky sa čiastočne eliminuje regresívny charakter dane z pridanej hodnoty na ľudí s najnižšími príjmami napr. na dôchodcov, pretože značná časť ich príjmov je smerovaná práve do liekov.

Návrh zákona, ktorým sa mení a dopĺňa zákon o dani z pridanej hodnoty, bude mať negatívny dopad na príjmy štátneho rozpočtu v roku 2007 vo výške 2,669 mld. Sk, v roku 2008 vo výške 2,830 mld. Sk a v roku 2009 vo výške 3,008 mld. Sk. Negatívny dopad na verejné financie môže byť relatívne nízky z toho dôvodu, že zdravotné poisťovne sú v okruhu verejnej správy a nižšie daňové príjmy budú vykompenzované úsporami na strane výdavkov poisťovní (ktoré plne alebo čiastočne hradia lieky).